**נייר עמדה**

**הקמת קזינו באילת**

**מבוא**

בעת האחרונה הציג ראש הממשלה תכנית, ולפיה הוא רוצה לבנות קזינו באילת. לדבריו, הדבר יסייע לפיתוח כלכלתה של אילת.

נייר זה בא לבחון את העניין מנקודת המבט היהודית:

**מבט יהודי**

1. **בעיה הלכתית בהתרת הימורים.** הפוסקים נחלקו בשאלה אם יש איסור בכל משחק הימורים שהוא (שולחן ערוך, חושן משפט, סימן שע, סעיפים ב-ג).[[1]](#endnote-1) גם הפוסקים המתירים להמר מגבילים את ההיתר בכמה תנאים (רמ"א, חושן משפט, סימן רז, סעיף יג),[[2]](#endnote-2) כגון שישלם המהמר כסף מראש, כמו בקניית כרטיסי הפיס למיניהם, מה שאינו כן בקזינו.
2. **עיסוק ביישובו של עולם.** נוסף על הבעיות ההלכתיות שנזכרו לעיל, הגמרא מכנה את מי שעוסקים כל ימיהם בהימורים "שאינם עסוקים ביישובו של עולם".[[3]](#endnote-3) זו צורת פרנסה ריקה לחלוטין מתוכן חיובי. על כן, הקמת עסק המיוסד על דבר שהוא בגדר דבר שאינו "יישובו של עולם" פסולה.
3. **גרימת הפסדים לבאים בשערי הקזינו.** הקזינו, מעצם טבעו, נועד לשכנע את הבאים בשעריו להמר על כספם, בידיעה שהם עתידים להפסיד אותו. הדבר נעשה תוך ניצול כל דרך אפשרית לשכנע את הלקוחות שההימורים שלהם סבירים, תוך הסתמכות על תאוות ההימורים של בני אדם, רבים מהם עניים.[[4]](#endnote-4) דבר זה הוא בגדר איסור "ולפני עִור לא תתן מכשול" (ויקרא יט,יד).[[5]](#endnote-5)
4. **הדרך הראויה לבילוי בשעות הפנאי.** מלבד הבעייתיות בעיסוק בתחום זה מצד מנהלי האתר, יש בעייתיות גם בבילוי שעות הפנאי בצורה זו. גם כשפועלים מתוך מגמה לייצר מקומות נופש, יש לוודא שיהיו בעלי תוכן חיובי או לכל הפחות יזכו את המבלים במנוחת הגוף והנפש. מוסד המושתת על התרגשות נטולת משמעות אסור משום "ובמושב לצים לא ישב" (תהילים א,א).[[6]](#endnote-6)
5. **תופעות לוואי הכרוכות בקזינו ובאווירה בו.** פעמים רבות מתפתחת סביב בתי הקזינו תעשייה שלמה הקשורה בפריצות וכדומה, שהמוסר שולל אותם.[[7]](#endnote-7) גם מסיבה זו יש להתרחק מהקמת קזינו בארץ, כיוון שגם מי שיבוא רק לקזינו בלי כוונה להשתמש בתעשיית הפריצות שסביבו מסתכן בפיתוי להשתמש בהם.[[8]](#endnote-8)

**לסיכום: רבני "צהר" מתנגדים לפתיחת קזינו באילת. יש לתרגם את הרצון לסייע כלכלית לתושבי העיר ליצירת מקומות עבודה ראויים, לא מקומות עבודה המושתתים רק על הימורים, שהם בגדר "מושב לצים".**

1. בדורנו, הרב עובדיה יוסף אוסר אף לקנות כרטיסי הגרלה של מפעל הפיס (שו"ת יביע אומר, חלק ז, חושן משפט, סימן ו). לעומת זאת, הרב אברהם שפירא מתיר לקנות כרטיסי הגרלה ("רכישת כרטיסי פיס", תחומין כרך ה). נימוקיו להתיר שם אינם קיימים בקזינו. [↑](#endnote-ref-1)
2. מרבית התנאים הנזכרים שם אינם מתקיימים במשחק בקזינו. [↑](#endnote-ref-2)
3. דרך פרנסה זו הייתה פסולה כל כך בעיני חז"ל, עד שקבעו שמי שנוהג כך הוא פסול לעדות (סנהדרין כד ע"ב; שולחן ערוך, חושן משפט, סימן לד, סעיף טז). [↑](#endnote-ref-3)
4. אמנם נכון הדבר שכל בעל עסק מנסה לשכנע את הלקוחות לקנות את מה שהוא מוכר, אבל מדובר במקרים בהם הלקוחות מקבלים תמורת מה שהם משלמים. בקזינו, מלבד הריגוש, הלקוחות אינם מקבלים שום תמורה ממשית. [↑](#endnote-ref-4)
5. כלשון הרמב"ם: "שהזהירנו מהכשיל [=מלהכשיל] קצתנו את קצתנו בעצה. והוא שאם ישאלך אדם עצה בדבר הוא נפתה בו [=שהוא מתפתה אליו], באה האזהרה מלרמותו ומהכשילו, אבל תיישירהו [=אלא תנחהו] אל הדבר שתחשוב שהוא טוב וישר" (ספר המצוות, לא תעשה רצט) . [↑](#endnote-ref-5)
6. מטעם זה נפסק בשולחן ערוך שאסור ללכת לקרקס (אורח חיים, סימן שז, סעיף טז). כוונת השולחן ערוך היא לקרקס שהתקיימו בו תחרויות גלדיאטורים וכדומה, שאין בהן דבר מלבד אכזריות. העיסוק בבידור מסוג נחות כזה נחשב בימיהם ל"מושב לצים", ולכן אסרו ליטול חלק בו. [↑](#endnote-ref-6)
7. ראה המחקר שנעשה עבור המשרד לביטחון פנים בשנת 2003 באתר (<http://mops.gov.il/Documents/Publications/InformationCenter/SkirotMikzoiyot/Casinoinfluenceonsociety.pdf>), עמ' 2: "מחקרים שנערכו בארה"ב והן באירופה מורים כי זמינות מכונות משחק ובתי קזינו מגדילה את הנטייה להשתתף בהימורים. בהקשר זה יש כמובן לזכור, כי גם כיום יש נגישות נוחה של הישראלים לבתי קזינו, הן בתי קזינו במדינות שכנות שההגעה אליהם אינה יקרה, והן בבתי קזינו לא חוקיים בישראל, אם כי פחות זמינה מקזינו במרכז הארץ. יש לקחת בחשבון כי חלק מהאוכלוסייה שאינו משתתף בהימורים בלתי חוקיים עשוי להשתתף בהימורים בבית קזינו חוקי". [↑](#endnote-ref-7)
8. כפי שנאמר בתלמוד: " משל לאדם אחד שהיה לו בן. הרחיצו וסכו והאכילו והשקהו ותלה לו כיס על צוארו, והושיבו על פתח של זונות. מה יעשה אותו הבן שלא יחטא?" (ברכות לב ע"א). [↑](#endnote-ref-8)